भीपीएनको प्रयोग नेपालमा पहिलेदेखि नै हुँदै आएको हो । अनलाइनमा विभिन्न कार्य गर्दा गोपनिता कायम होस् वा नेपालमा उपलब्ध नभएका सेवाहरू, जस्तै गीत सुन्न स्पटिफाइ, चलचित्र हेर्न नेटफ्लिक्स होस् वा युट्युबमा नेपालमा प्रसारणमा रोक लगाइएका सामग्री हेर्न सामान्य स्तरमा पहिले देखि नै भीपीएनको प्रयोग हुँदै आएको हो । सरकारले केही समयअघि पोर्नमा बन्देज लगाएपछि यसको चर्चा ह्वात्तै चुलिएको छ । सरकारको उक्त कदम तर्कसंगत नरहेको मान्ने तथा सुचना प्रविधिमा दख्खल राख्ने विभिन्न क्षेत्रमा कार्यरत व्यक्तिहरूले त्यसको विरोधस्वरुप सामाजिक सञ्जालमा भीपीएनको प्रयोगका सम्बन्धमा जानकारी दिँदै आएका छन् ।
